**Brififiau Safleoedd**

**Rhagymadrodd**

Cynhwysir llawer o safleoedd, yn enwedig rhai llai o faint, mewn Cynlluniau Datblygu Lleol gyda gwybodaeth a gofynion sylfaenol iawn yn unig ynghylch yr hyn a ellid ei ddatblygu. Gall hyn fod mor sylfaenol â ’20 tŷ’, efallai gydag un neu ddau sylw ar fan agored cyhoeddus, mynediad ffyrdd ac ati.

Gall eich Cynllun Cynefin – yn wir, fe ddylai – ychwanegu’r hyn sy’n ofynnol gyda manylion lleol ynghylch, er enghraifft:

* Cymeriad a dyluniad.
* Dŵr sy’n crynhoi a llifogydd.
* Mynediad i gerbydau.
* Mynediad a symudiad cerddwyr.
* Golygfeydd allweddol i mewn ac allan.
* Darpariaeth chwarae priodol.
* Ecoleg.
* Unrhyw gysylltiadau hanesyddol.

Efallai bod rhywfaint o ddeunydd cyffredinol ar rai, neu’r cyfan, o’r uchod yn, neu’n bwriadu bod yn, eich Cynllun Cynefin, felly’r unig beth byddwch chi’n ei wneud yw ei gymhwyso i safleoedd penodol. Mae hyn yn enwedig o wir os ydych chi’n cynnal rhyw fath o asesiad cymeriad lleol\* a chanllawiau ar ddylunio fel rhan o’ch cynllun. Mewn gwirionedd, gall cael deunydd cyffredinol ar y materion uchod eich helpu oherwydd bydd yn eich galluogi i gymhwyso ac yna i ddangos lefel dda o gysondeb rhwng y deunydd cyffredinol a beth bynnag a ddewiswch chi ei ddweud am bob safle penodol.

\* *Gweler y Pecyn Cymorth Asesu Cymeriad*

Hefyd mae’n fwy na thebyg – ac eto byddwn yn ei argymell – y byddech yn defnyddio’r *Pecyn Cymorth Asesu Safle (*[*http://www.placeplans.org.uk/wp-content/uploads/2018/03/TOOLKIT-Site-Assessment-Welsh.docx*](http://www.placeplans.org.uk/wp-content/uploads/2018/03/TOOLKIT-Site-Assessment-Welsh.docx)*)* yn gyntaf er mwyn cynhyrchu gwerthusiad cyntaf o’r safle. Bydd hynny’n eich arwain yn uniongyrchol at y mathau o bwyntiau y byddech wedyn am eu hamlygu yn eich Brîff.

**Beth a sut**

Daw’r hyn a ddewiswch ei roi mewn unrhyw Brîff Safle mewn tair ffurf, a phob un yn werthfawr. Gallwch ddefnyddio:

* **Testun** i restru’r meini prawf allweddol (e.e. ‘cynnal llwybr troed rhwng A a B’)
* **Mapiau** i enghreifftio pwyntiau allweddol (e.e. golygfa allweddol allan).
* **Ffotograffau** hefyd i enghreifftio pwyntiau allweddol (e.e. ble mae dŵr yn crynhoi ar ôl glaw trwm).

Yn amlwg bydd defnyddio rhywfaint o’r tri yn well (e.e. testun am lwybr presennol, map yn ei ddangos a llun ohono).

Dylech fod yn ofalus gyda’r testun oherwydd dyna’r agwedd bwysicaf; yn gyntaf i osgoi gorddweud ac yn ail i osgoi cyfyngu gormod ar ddylunwyr. Dyma esiampl go iawn (efallai braidd yn hir i chi) gyda rhai nodiadau o bryd i’w gilydd mewn ffont italig ynghylch pam mae’r pwyntiau wedi eu drafftio fel y maent:

* Rhaid trafod mynediad traffig oddi ar Heol Peter ac unrhyw draffig ychwanegol sy’n effeithio ar Heol Mary a Heol John. (*Bydd gan Adran Priffyrdd safbwyntiau penodol ar fanylder hyn, yn enwedig ar pa liniaru’n union fydd ei angen ar ffyrdd cyfagos*.)
* Darpariaeth i liniaru unrhyw effeithiau dŵr sy’n crynhoi, a llifogydd, ar draws y safle ac ar dir ac eiddo i’r dde o’r safle. (*Pur anaml y delir gyda rheolaeth dŵr / llifogydd mewn safle unigol felly mae’n hanfodol bod unrhyw ymgeisydd yn ystyried y cyd-destun ehangach*.)
* Mynediad llwybr troed o ganol y pentref i fod ar hyd llwybr o’r Stryd Fawr, y llwybr i’w wella a golau i’w ddarparu. (*Unwaith eto, mae hyn yn ymwneud â materion oddi ar y safle.)*
* Unrhyw ffin i ddatblygiad i fod o waliau neu wrychoedd, nid ffensys. (*Mae hyn yn enghraifft o’r hyn a ddaw o asesiad cymeriad lleol; yn yr achos hwn oherwydd nad oes ffensys unrhywle yn ymyl y safle.)*
* Dylai gosodiad y safle barchu cymeriad gwledig y pentref gyda gerddi blaen â ffiniau eglur a gerddi cefn sylweddol. (*Fel uchod, pwynt allweddol ynghylch cymeriad unigryw lleol.)*
* Adeiladau i fod dim mwy na 2 lawr, efallai gydag ystafelloedd yn y to/ atig. (*Pwynt arall ynghylch cymeriad unigryw lleol.)*
* Arddull yr adeiladau (deunyddiau, manylion ac ati) i adlewyrchu, mewn dull cyfoes, arddulliau sy’n fwyaf amlwg yn y rhan hon o’r pentref. (*Pwynt arall ynghylch cymeriad unigryw lleol.)*
* Nid oes mannau agored cyhoeddus yn yr ardal ac felly dylai’r hyn a ddarperir ar y safle ystyried defnydd gan drigolion yn hytrach na’r rheiny sydd ar y safle yn unig. (*Ar ei ben ei hun efallai byddai datblygwr yn creu ardal ,am agored preifat.)*
* Angen darpariaeth chwarae ar gyfer plant ifanc iawn yn yr ardal hon (*Y manylion am blant ifanc iawn sy’n gwneud y gwahaniaeth yma.)*

Bellach gallwch ddychmygu sut bydd mapiau a ffotograffau’n helpu enghreifftio’r pwyntiau uchod er enghraifft:

* Map i ddangos y llwybr o’r Stryd Fawr a rhai ffotograffau i ddangos ei gyflwr a diffyg golau.
* Map a ffotograffau yn dangos problemau llifogydd diweddar mewn ac o amgylch y safle.
* Ffotograffau i ddangos nad ffensys pren sy’n arferol yn yr ardal o amgylch.
* Map i ddangos darpariaeth chwarae presennol (ac i ba oedrannau) yn yr ardal o amgylch.

Yn olaf cofiwch wirio drafft cyntaf unrhyw Brîff Safle gyda’ch cynllunwyr lleol. Efallai bydd ganddynt agweddau penodol a drafodir mewn man arall yn eu Cynllun Datblygu Lleol neu feini prawf datblygu (e.e. mynediad ffyrdd) neu gallant eich holi am rai pwyntiau (e.e. os ydych yn ceisio dweud rhywbeth am eco-adeiladu na all Cynllun Cynefin ei reoli).